पाएं अपने शहर की ताज़ा ख़बरें और फ्री ई-पेपरडाउनलोड करें
झज्जर. तुगलकी फरमानों और शादियां तुड़वाने के लिए कुख्यात रही खाप पंचायतों की परंपरा के विपरीत कुछ पंचायतियों ने लीक तोड़ते हुए एक प्रेमी युगल को नई जिंदगी बख्शी है।
एक महीना पूर्व तक जो परिवार एक-दूसरे के खून के प्यासे थे। बात ऑनर किलिंग की नौबत तक पहुंच गई। वे ही बधाना और निंदाना गांव के लोग आपस में एक-दूसरे के न सिर्फ गले मिले, बल्कि शगुन के तौर पर उपहार दिए। प्रेमी जोड़े की शादी दोनों परिवार की मौजूदगी में 31 मई को फिर हुई। सभी ने मिल-बैठकर भोजन किया और प्रेमी जोड़े को आशीर्वाद भी लिया।
चला पंचायतों का दौर
जब लड़का-लड़की को लेकर घर रोहतक आया तब बात बिगड़ गई। दोनों ओर के लोग अपने-अपने बच्चों को समझाने की धमकी देने लगे। हालांकि एक वक्त पर लड़का पक्ष लड़की को अपनाने के लिए तैयार हुआ, लेकिन लड़की वाले नहीं माने। अपनी जान के भय से शादी कर चुके प्रेमी जोड़े ने अदालत से सुरक्षा भी मांगी। कई पंचायतें हुई, लेकिन कोई भी पक्ष झुकने को तैयार नहीं हुआ। ऐसे में जब दोनों पक्षों के ही मौजिज लोग आए तब परिवार तोड़ने की बजाए जोड़ने की बात हुई। खून-खराबे से परिवारों के बर्बाद होने की दुहाई दी गई, तब जाकर प्रेमी जोड़े को उनकी मंजिल मिली। यही नहीं इस फैसले से दोनों इतने खुश हुए कि उन्होंने झज्जर महिला संरक्षण अधिकारी को इसी प्रकार मामले निपटाने के लिए प्रशंसा पत्र भी लिखकर दिया।
रोहतक और सोनीपत के दो परिवारों का यह मामला वास्तव में समाज में एक बदलाव की बयार बहने का प्रतीक है। जो परिवार लड़का अपनाने को तैयार नहीं था। उन्होंने समझदारी दिखाई, लड़के पक्ष ने भी भरोसा दिलाया कि वो लड़की को अपनी बेटी की तरह रखेंगे। इसके बाद सारे विवाद और दूरियां खत्म कर इस विवाह को एक नया आयाम मिला।
-माधवी लोहचब, महिला संरक्षण अधिकारी, झज्जर
निपटारा झज्जर में
यह मामला दो अलग-अलग जिलों का है। रोहतक का लड़का और सोनीपत की लड़की। इसके लिए लड़की की बुआ ने झज्जर स्थित महिला संरक्षण अधिकारी कार्यालय में दस दिन पूर्व संपर्क किया। पर इसके लिए लड़की पक्ष जिद पर अड़ गया कि मामला यहीं पर निपटे तब झज्जर ऑफिस में इस मामले को सुलझा लिया गया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva awa_Deva awa_Deva hin_Deva zho_Hant eng_Latn